**Αθήνα:** 03.04.2025

**Αρ. Πρωτ.:** 396

**ΔΕΛΤΙΟ ΤΥΠΟΥ**

**Καταγγελία Ε.Σ.Α.μεΑ.: Άρνηση επιβίβασης Παραολυμπιονίκη σε πτήση της Sky Express**

Η άρνηση της Sky Express να αποδεχθεί τα νόμιμα και έγκυρα έγγραφα για το αναπηρικό αμαξίδιο ατόμου με αναπηρία, Παραολυμπιονίκη, και συνεπώς η άρνηση επιβίβασης, συνιστά κατάφωρη διάκριση και παραβιάζει το θεμελιώδες δικαίωμα της ελεύθερης μετακίνησης και της ισότιμης αντιμετώπισης. Τη συγκεκριμένη διαμαρτυρία μετέφερε η ΕΣΑμεΑ με επιστολή της στον διευθύνοντα σύμβουλο της εταιρείας.

Πιο συγκεκριμένα, η χάλκινη Παραολυμπιονίκης, η οποία είναι άτομο με κινητική αναπηρία και χρήστρια αναπηρικού αμαξιδίου, τον Ιανουάριο του 2025 είχε προβεί σε κράτηση αεροπορικών εισιτηρίων για ταξίδι τον Απρίλιο στην Κωνσταντινούπολη. Ενώ η αεροπορική εταιρεία της επιστροφής αποδέχθηκε τα έγγραφα για το αναπηρικό αμαξίδιο, η Sky Express αρνήθηκε **χωρίς σαφή αιτιολογία**. Παρότι εστάλησαν επανειλημμένα **πιστοποιητικά που επιβεβαιώνουν ότι οι μπαταρίες του αμαξιδίου πληρούν τις προδιαγραφές ασφαλείας** (κανονισμός Α67), η εταιρεία εξακολουθούσε να αρνείται την επιβίβαση. Αξίζει να αναφερθεί ότι η διαμαρτυρόμενη, ούσα αθλήτρια και Παραολυμπιονίκης, έχει ταξιδέψει πολλές φορές με άλλες εταιρείες, χωρίς κανένα πρόβλημα.

Η κατάσταση αυτή έχει προκαλέσει οικονομική επιβάρυνση στην ενδιαφερόμενη, καθώς δεν προβλέπεται επιστροφή χρημάτων από το πρακτορείο της και της έχει επιφέρει μεγάλη ψυχολογική πίεση. Τέτοιου είδους διακρίσεις και αποκλεισμοί, είναι απαράδεκτες.

Παρά τις επανειλημμένες προσπάθειες και τα τεκμηριωμένα επιχειρήματα, η εταιρεία επιμένει σε μια αδικαιολόγητη στάση, δημιουργώντας οικονομικές και ψυχολογικές επιπτώσεις, τόσο για το ίδιο το άτομο όσο και για τον συνοδό του.

Δυστυχώς δεν πρόκειται για μια μεμονωμένη περίπτωση αλλά αναδεικνύει την ανάγκη για αυστηρότερη τήρηση **των κανονισμών προσβασιμότητας** από τις αεροπορικές εταιρείες, ώστε να διασφαλίζεται ότι κανένας άνθρωπος δεν θα βιώσει ξανά τέτοιο αποκλεισμό.

Η ΕΣΑμεΑ υποστηρίζει ότι η Sky Express ως μία αναπτυσσόμενη αεροπορική εταιρεία σε εθνικό και ευρωπαϊκό επίπεδο, οφείλει να εφαρμόζει **δίκαια μέτρα για την ισότιμη και απρόσκοπτη μετακίνηση των επιβατών με αναπηρία και μειωμένη κινητικότητα** και ζητά τη διερεύνηση του περιστατικού, την αποκατάσταση του δικαίου και την ενημέρωση της Συνομοσπονδίας.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |